Keskimäärin maailmaan tuli viime vuonna yksi pakolainen lisää joka toinen sekunti, laskee YK:n pakolaisjärjestö UNHCR.

Joukko pakolaisia jatkoi matkaansa Unkarista eteenpäin vuonna 2015. MOSTPHOTOS

Pakolaisten määrä nousi viime vuonna jälleen uuteen ennätykseen, ilmenee YK:n pakolaisjärjestön UNHCR:n raportista.

UNHCR:n pakolaisstatuksen saaneita ihmisiä oli viime vuoden lopussa 25,4 miljoonaa, mikä on 2,9 miljoonaa enemmän kuin vuotta aikaisemmin ja enemmän kuin koskaan aikaisemmin. Keskimäärin maailmaan tuli yksi pakolainen lisää joka toinen sekunti, UNHCR laskee.

Kyse on viidennestä vuodesta peräkkäin, kun ennätys rikkoutui.

85 prosenttia pakolaisista elää kehittyvissä maissa. Suhteessa väkilukuun eniten pakolaisia on Libanonissa, missä joka kuudes ihminen on pakolainen.

Pakolaisen määritelmä kattaa henkilöt, jotka hakevat turvaa toisesta maasta. Kaikkiaan vuoden 2017 lopussa kotinsa jättäneitä ihmisiä oli maailmassa yhteensä 68,5 miljoonaa.

Eniten pakolaisia on lähtöisin Syyriasta, Afganistanista, Etelä-Sudanista, Myanmarista ja Somaliasta. Nämä lähtömaat kattavat kaksi kolmasosaa kaikista pakolaisista. Kansainvälisistä pakolaisista noin kolmannes on syyrialaisia.

Vuoden 2017 aikana kansainvälistä pakolaista runsaat 667 000 pääsi palaamaan kotiseudulleen. UNHCR katsoo, että monien kohdalla paluu tapahtui kaikkea muuta kuin ihanteellisissa olosuhteissa.

Pakolaisten määrän kasvua kiihdyttivät etenkin Syyrian sota sekä Kongon ja Myanmarin turvallisuustilanteiden heikkeneminen.

Oikaisu kello 15:19. Aiemmin otsikossa luki, että pakolaisia olisi ollut 68,5 miljonaa. Luku kattaa kaikkien kotinsa jättäneiden määrän. UNHCR:n pakolaisstatuksen saaneita eli kansainvälisiä pakolaisia oli vuoden 2017 lopussa 25,4 miljonaa.